Page:King Alfred's West-Saxon Version of Gregory's Pastoral Care (2).djvu/464

Hatton MS.] LXI. Ymbe ðæt hu mon ænne mon scyndan scyle, ðonne he yfle costunga monege ðrowað.

Ðæt bid eac swiðe hefig broc ðæm lareowe ðæt he scyle on gemænre lare, ðær ðær he eall folc ætsomne lærð, ða lare findan ðe hi ealle behofigen; forðæm hira unðeawas bioð swiðe ungelice. & ðeah bið giet earfoðre ælcne on sundrum to læranne, forðæmðe manege bioð ðe hæbbað ða unðeawas ealle ðe mon eallum monnum forbeodan sceolde. Oft eac gebyreð ðætte sume bioð to ungemetlice bliðe for sumum gesælðum, oððe for ðæs blodes styringe, & eft swiðe hræðe for sumum ungesælðum to úngemetlice unbliðe. Forðæm is to giemanne ðæm lareowe ðæt he swa swiðe stiere ðære unrotnesse ðæt he to swiðe ne geiece ða ungemetlican blisse, ond eft swa gemidlige ða blisse ðe of ðære orsorgnesse cymð ðæt sio unrotnes to swiðe ne weaxe ðe of ðære færlican gedrefednesse cymð, oððe of yfles blodes flownesse. Forðæm oft ða oferbliðan weorðað gedrefde for ungemetlicre ónettunga, ðonne him hwathwugu wiðstent ðæt hi ne magon swa hrædlice forbrengan ðæt hi tiohh[i]að swa hi woldon. Swa eac ða swiðe unrotan bioð oft gedrefde mid úngemetlice ege, & ðeah hwilum bioð genedde mid sumre fortruwodnesse ðæt hi onginnað ðæt ðæt hi willa. Swa ðonne sceal se magister gemetgian ðone færlican ege ðæt ðær ðeah ne weaxe to ungemetlico beldo, & swaðeah swa ðrycce ða belde on ðæm oferbliðum ðæt ðær ðeah ne weaxeð on him sio ófðrycnes ðæs eges, ðe cymð of ðæs yflan blodes flownesse. Hwele wundor [is] ðæt, ðeah ðæs modes læcas behealden ðas lare, ðonne ðæs lichoman læcas habbað swelce gesceadwisnesse on hira cræfte? Ac hwilum ðeah ofðrycð ðone lichoman ungemetlicu mettrymnes. Ongean swelce met(t)rymnesse mon beðorfte stronges læcedomes, ðær s[e] mettruma lichoma hine adreogan meahte. Forðæm is ðæm lace swiðe geornlice to giemanne ðæt he swa strangne læcedóm selle ðæm seocan, swa he mæge ða mettrymnesse mid geflieman, & eft swa liðne swa se tydra lichoma mæge astandan, ðylæs he ægter afierre of ðæm lichoman ge ða me(t)trymnesse ge eac ðæt lif. Ac bonne he deð ðæm siocan swiðe gesceadwisl[i]cne fultum, ðonne he afliemð æt anum cierre ða mettrymnesse,